Un bărbat în vârstă de 85 de ani, din comuna Boroaia, a sfârșit tragic în timp ce încerca să traverseze drumul național care îi străbate localitatea de domiciliu. Accidentul s-a produs luni, în jurul orei 16.40.
Din cercetările preliminare ale poliției rezultă că un șofer în vârstă de 31 de ani, din comuna Bicazu Ardelean, județul Neamț, în timp ce conducea o autoutilitară MAN, care tracta o semiremorcă, pe relația de la Boroaia spre Fălticeni, la intersecția cu drumul comunal 13 din Boroaia, l-a acroșat pe localnicul în vârstă de 85 de ani, care s-a angajat în traversarea drumului prin loc nemarcat și nesemnalizat cu trecere pentru pietoni și fără să se asigure.
Nu lipsa marcajului pietonal este problema neapărat în astfel de cazuri, ci lipsa asigurării la traversare, care însă poate avea și alte cauze la un vârstnic de 85 de ani.
Din păcate, în urma producerii accidentului a rezultat decesul localnicului Gheorghe Axinte.
Șoferul a fost verificat cu etilotestul și nu era băut.
Polițiștii au întocmit un dosar penal privind infracțiunea de "ucidere din culpă" în cadrul căruia vor continua cercetările pentru a stabili împrejurările exacte ale producerii accidentului și eventual alți factori favorizanți ai tragediei.